BASES REGULADORAS DO PLAN DE COFINANCIAMENTO DOS SERVIZOS SOCIAISCOMUNITARIOS MUNICIPAIS DA DEPUTACIÓN DE PONTEVEDRA PARA O EXERCICIO 2020
ADMINISTRACIÓN LOCAL — Provincial — Deputación Provincial (Subvencións e axudas, 24/03/2020)

No apartado cuarto da disposición adicional 3.ª do Real decreto 463/2020, de 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, modificado polo Real decreto 465/2020, de 17 de marzo, contémplase a posibilidade de acordar motivadamente a continuación daqueles procedementos administrativos referidos a situacións estreitamente vinculadas aos feitos xustificativos do estado de alarma, ou que sexan indispensables para a protección do interese xeral ou para o funcionamento básico dos servizos. Dentro deste suposto inclúense ámbitos coma o reforzo de contratacións de bens e servizos, as axudas de emerxencia social ou o reforzo de recursos humanos dalgúns perfís profesionais determinados. Deste xeito, permitirase a continuación e a incoación de procedementos administrativos indispensables para a protección do interese xeral ou para o funcionamento básico dos servizos. No artigo 31 do Decreto 99/2012, de 16 de marzo, polo que se regulan os servizos sociais comunitarios e o seu financiamento, modificado polo Decreto 148/2014, de 6 de novembro, establécese que as deputacións lles proporcionarán asistencia económica, técnica e xurídica aos concellos con menos de 20.000 habitantes na execución das súas competencias en materia de servizos sociais comunitarios municipais. É labor da Deputación de Pontevedra apoiar as corporacións locais da provincia que presten servizos sociais comunitarios municipais, en virtude das competencias atribuídas no artigo 36 da Lei 7/1985, de 2 de abril, reguladora das bases do réxime local (LRBRL), na que se establece a competencia propia das deputacións provinciais para a asistencia e a cooperación xurídica, económica e técnica aos concellos, especialmente aos de menor capacidade económica e de xestión, no artigo 109.1. b) da Lei 5/1997, de 22 de xullo, de Administración local de Galicia (LALG); no artigo 63 da Lei 13/2008, de 3 de decembro, de servizos sociais de Galicia (LSSG); e no artigo 31 do citado Decreto 99/2012, de 16 de marzo, polo que se regulan os servizos sociais comunitarios e o seu financiamento, modificado polo Decreto 148/2014, de 6 de novembro. Segundo o disposto no artigo 31.3 do citado Decreto 99/2012, modificado polo Decreto 148/2014, este plan ten por obxecto o financiamento do servizo de axuda no fogar (SAF) básico dos concellos e corporacións locais de menos de 20.000 habitantes, así como o financiamento destas entidades para a contratación de persoal técnico dos equipos municipais de servizos sociais comunitarios con perfís profesionais diferentes e complementarios aos do persoal profesional de referencia regulado no artigo 37 do mencionado decreto. Este plan remitíuselles para o seu coñecemento ás entidades responsables mencionadas no artigo 31.4 do Decreto 99/2012, consonte o disposto no artigo 112.1 da LALG. Servizos sociais comunitarios municipais básicos dos concellos de menos de 20.000 habitantes da provincia de Pontevedra. Para a prestación dos servizos do 1 de xaneiro ao 31 de decembro de 2020 establécese unha contía máxima, dispoñible para cada concello de menos de 20.000 habitantes da provincia de Pontevedra, reflectida no anexo I destas bases. As entidades locais poderán solicitar ata as contías máximas dos módulos sinalados a continuación, respectando o número de profesionais, a xornada e a categoría profesional, entre outras cuestións. No caso de redución da xornada con respecto ao estipulado, aplicarase a diminución da contía que corresponda de xeito proporcional. Nos supostos nos que os servizos os presten mancomunidades ou agrupacións con menos de 20.000 habitantes a contía da achega provincial será o resultado de sumar as cantidades correspondentes aos distintos concellos que a integran. Para a cuantificación das achegas establécense dous módulos: Inclúe o financiamento dos gastos polos conceptos de salarios e seguridade social do persoal que realice as tarefas propias do seu posto nos servizos sociais municipais básicos, con perfís profesionais diferentes e complementarios aos do profesional de referencia, segundo o artigo 37 do Decreto 99/2012, de 16 de marzo, que regula os servizos sociais comunitarios e o seu financiamento. Aplicaranse os seguintes módulos económicos: Inclúe os gastos derivados da prestación básica do servizo de axuda no fogar adscrito directamente aos servizos sociais comunitarios básicos dos concellos con menos de 20.000 habitantes, que comprenden os supostos prestados tanto por xestión directa coma, de ser o caso, por xestión indirecta, mediante un contrato ou unha encomenda da xestión. Serán obxecto de subvención os gastos de retribucións brutas e de seguridade social do persoal auxiliar do servizo de axuda no fogar e o custo do material directamente vinculado ao programa (luvas, batas, pixamas e zocos), así como o quilometraxe das e dos auxiliares de axuda no fogar cando o servizo sexa de xestión directa. No caso de que este sexa xestionado indirectamente mediante algunha das formas previstas na lexislación de contratos do sector público, serán igualmente subvencionables os gastos ocasionados da mesma natureza que os sinalados nos apartados anteriores. Así mesmo, dada a situación de alerta pola pandemia do coronavirus, financiaranse máscaras, produtos de desinfección (lixivia, alcol e similares), xabóns, xel hidroalcohólico, crema hidratante e calquera outro de natureza análoga. Para estes efectos considérase SAF básico aquel no que as persoas usuarias acceden ao servizo en réxime de libre concorrencia e non gozan del a través do Sistema para a Autonomía e a Atención á Dependencia (SAAD). En conformidade co establecido na disposición adicional 3.ª, apartado 1, en relación co establecido no apartado 4 do Real decreto 463/2020, de 14 de marzo, polo que se declara o estado de alarma para a xestión da situación de crise sanitaria ocasionada polo COVID-19, e no artigo 4 do Real decreto 465/2020, e ao tratarse dun procedemento indispensable para o funcionamento básico dos servizos, cuxo fin está estreitamente vinculado aos feitos xustificativos do estado de alarma, o prazo para a presentación de solicitudes será de 15 días hábiles contados a partir do día seguinte ao da publicación das bases e do extracto da convocatoria no Boletín Oficial da Provincia de Pontevedra (BOPPO). As solicitudes presentaranse obrigatoriamente por medios electrónicos a través do formulario normalizado, dispoñible na sede electrónica da Deputación de Pontevedra: https://sede.depo. gal O órgano competente para presentar as solicitudes electronicamente e todos os trámites relacionados co expediente é a alcaldesa, o alcalde, ou a persoa en quen delegue. No suposto de que delegue, a súa presentación deberá acreditar a representación da persoa designada para levar a cabo a tramitación administrativa do expediente. Se algún dos concellos interesados presenta a súa solicitude presencialmente requiriráselle que a emende a través da súa presentación electrónica. Para estes efectos, considerarase como data de presentación da solicitude aquela na que se realizase a emenda. En todo caso, se tal emenda se realizase fóra do prazo de presentación de solicitudes esta deberá limitarse á presentación ele ctrónica do que xa se entregou presencialmente, sen que poidan engadirse outros datos ou documentos ou rectificar os xa achegados. Para a presentación das solicitudes a sede electrónica da Deputación de Pontevedra admite os certificados electrónicos do sistema Cl@ve, que prevé a utilización de sistemas de identificación baseados en claves concertadas (sistemas de usuario e contrasinal) e certificados electrónicos (incluído o DNIe). A adhesión das entidades locais beneficiarias constitúe un requisito de efectividade do plan, de modo que se entenderá que as que non se adhiran no prazo sinalado no parágrafo anterior renuncian a participar. A entidade local, ao se adherir a este plan, comprométese a realizar as actuacións necesarias para desenvolver os seus obxectivos e a completar coa súa achega económica os módulos financiados. A percepción destas axudas será compatible con calquera outra achega económica do organismo provincial que complemente as actuacións contempladas nestas bases e coa percepción doutras subvencións, axudas ou ingresos para a mesma finalidade procedentes de calquera das administracións e entes públicos ou privados. Non obstante, en ningún caso o conxunto das axudas recibidas poderá superar o 100 % do custo da axuda subvencionada. O beneficiario, de superar este límite, deberá comunicalo, co obxecto de diminuír o importe da subvención. Para a tramitación deste procedemento consultaranse automaticamente os datos incluídos nos seguintes documentos elaborados polas administracións públicas: No caso de que as persoas interesadas se opoñan ás devanditas consultas deberán indicalo no cadro habilitado no formulario de inicio e achegar os documentos correspondentes. Excepcionalmente, no caso de que algunha circunstancia imposibilitase a obtención dos citados datos poderáselles requirir ás persoas interesadas a presentación dos documentos correspondentes. Os concellos interesados deberán achegar coa solicitude a seguinte documentación: Proxecto descritivo dos servizos sociais comunitarios municipais (anexo II), segundo o modelo normalizado dispoñible en https://sede.depo. gal A documentaci ón complementaria deberá presentarse electronicamente. As persoas interesadas responsabilizaranse da veracidade dos documentos que presenten. Excepcionalmente, a Administración poderá requirir a exhibición do documento orixinal para o cotexo da copia electrónica presentada. Se algunha das persoas interesadas presenta a documentación complementaria presencialmente requiriráselle que a emende a través da súa presentación electrónica. Para estes efectos considerarase como data de presentación aquela na que se realizase a emenda. Todos os trámites administrativos que os concellos deban realizar durante a tramitación deste procedemento realizaranse electronicamente a través do modelo “instancia xenérica”, dispoñible en https://sede.depo. gal. Se a solicitude non reúne os datos esixidos na convocatoria ou calquera dos previstos no artigo 66 da Lei 39/2015, de 1 de outubro, de procedemento administrativo común das administracións públicas (LPACAP), requiriráselle ao concello, de conformidade co establecido no artigo 68 desta, que nun prazo de 10 días hábiles emende as faltas ou presente os documentos preceptivos, indicándolle que, de non o facer, se terá por desistida a súa solicitude, que se arquivará sen máis trámites. As resolucións e actos administrativos notificaranse só por medios electrónicos, nos termos previstos na normativa reguladora do procedemento administrativo común. As notificacións practicaranse a través da Carpeta Ciudadana e de Dirección Electrónica Habilitada única. Ambos os sistemas son accesibles desde https://sede.depo. gal. A notificación entenderase practicada no momento no que se produza o acceso ao seu contido e rexeitada cando transcorran 10 días naturais desde a posta a disposición da notificación sen que se acceda a este. O sistema remitiralles aos concellos solicitantes avisos da posta a disposición das notificacións á conta de correo electrónico indicada na solicitude. Estes avisos non terán, en ningún caso, efectos de notificación practicada e a súa falta non impedirá que a notificación sexa considerada plenamente válida. Se o envío da notificación electrónica non fose posible por problemas técnicos a Deputación de Pontevedra practicará a notificación polos medios previstos na normativa reguladora do procedemento administrativo común. A instrución do procedemento de concesión de subvencións realizaraa a xefa do Servizo de Cohesión Social e Xuventude, de xeito individual, a medida que os concellos presenten as súas solicitudes, e comprenderá as seguintes fases: O Servizo de Intervención emitirá un informe de fiscalización de cada expediente e do informe-proposta, que se dirixirá ao órgano competente. A resolución da concesión farase de xeito individual, a medida que os concellos presenten as súas solicitudes, e notificarase de conformidade co establecido nos artigos 40 e 41 da LPACAP. Sen prexuízo da obriga de resolver, de acordo co disposto nos artigos 21 e 22 da LPACAP, transcorridos 6 meses a partir do día seguinte ao de finalización do prazo de presentación de solicitudes sen que se lles notifique a resolución expresa ás entidades interesadas considerarase desestimada por silencio administrativo. Estas axudas aboaránselles o 100%, anticipadamente e directamente aos concellos logo da súa aprobación polo órgano competente, despois de comprobar de oficio que a entidade receptora cumpre coas súas obrigas tributarias coa Axencia Tributaria de Galicia, a Axencia Estatal de Administración Tributaria e a Seguridade Social. Para a súa aprobación comprobarase que a entidade receptora non ten ningún anticipo pendente de xustificación do Plan de cofinanciamento dos servizos sociais comunitarios municipais do exercicio 2019. En todo caso, independentemente de que exista ou non anticipo, comprobarase que se presentou en prazo a xustificación do plan da convocatoria anterior, para proceder á aprobación no ano 2020. Deberá realizarse a xustificación da execución completa do programa, integrada pola seguinte documentación, que se presentará obrigatoriamente por medios electrónicos a través do modelo “instancia xenérica”, dispoñible en https://sede.depo. gal: En relación co importe dos pagamentos xustificados: No caso de que a contía xustificada sexa inferior ao importe solicitado e recibido producirase ao reintegro do total ou parcial, segundo o establecido no Real decreto 887/2006, de 21 xullo, polo que se aproba o Regulamento da LXS. O prazo de presentación da documentación xustificativa rematará o 26 de febreiro de 2021, incluído. Excepcionalmente, poderase solicitar unha prórroga antes de que remate o mes de xaneiro. Logo de ser valoradas favorablemente as causas excepcionais que motivan a mencionada solicitude polo Servizo de Cohesión Social e Xuventude e por Intervención, poderá concederse unha prórroga da xustificación ata, como máximo, o 31 de marzo de 2021. Se non se achega a xustificación dentro do prazo (inicial ou prorrogado) requiriráselle á entidade beneficiaria a súa presentación no prazo improrrogable de 15 días. A falta de xustificación neste prazo excepcional implicará a perda da achega da Deputación. A contía consignada para esta convocatoria ascende a 2.370.563,90 € con cargo á aplicación 20/231.2313.462.00 do Orzamento provincial para o ano 2020. Estas bases estarán vixentes desde o 1 de xaneiro ata o 31 de decembro de 2020. As sucesivas convocatorias anuais estarán condicionadas á existencia de crédito adecuado e suficiente. Este plan rexerase polo establecido nestas bases. Aplicaranse, supletoriamente, as normas da LXS, a Ordenanza xeral de subvencións da Deputación de Pontevedra e as Bases de execución do Orzamento provincial para 2020. As entidades beneficiarias das achegas quedarán sometidas ás responsabilidades e ao réxime sancionador establecido na LXS. As dúbidas que poidan xurdir na interpretación destas bases resolveraas a Presidencia, previo informe do Servizo de Cohesión Social e Xuventude, de Secretaría e de Intervención, cando proceda. Débese facer constar en toda a publicidade que se elabore e nas comunicacións que se realicen a organización e a colaboración do organismo provincial mediante a inclusión da súa imaxe institucional, en conformidade co artigo 31 do Real decreto 887/2006, de 21 de xullo, polo que se aproba o Regulamento da LXS. A entidade local deberá situar nun lugar visible do propio centro de servizos sociais comunitarios municipais básicos un cartel informativo no que se faga constar o cofinanciamento da institución provincial. Ademais, deberá proporcionarlle ao persoal contratado para o servizo de axuda no fogar, sexa propio ou pertencente a unha empresa que se poida contratar, as tarxetas identificativas do servizo subvencionado. O persoal deberá levalas cando estea a realizar a actividade obxecto da subvención. As entidades locais adheridas a este plan estarán obrigadas a facilitarlles aos servizos do organismo provincial toda a información relativa ao funcionamento dos servizos sociais municipais que se lles demande nun prazo de 15 días. A negativa a facilitar esta información ou a demora inxustificada no seu envío dará lugar á exclusión da entidade local do plan, coa conseguinte perda do dereito ao cobro ou ao inicio do expediente de reintegro, segundo proceda, das achegas percibidas ou concedidas ao seu abeiro, que será obxecto de declaración pola Xunta de Goberno tras a tramitación do oportuno expediente contraditorio con audiencia da entidade interesada. Os datos persoais recollidos neste procedemento serán obxecto de tratamento pola Deputación de Pontevedra, en calidade de órgano responsable, coa finalidade de xestionar este procedemento, verificar os datos e documentos que a persoa interesada declare na súa solicitude para comprobar a exactitude destes e levar a cabo todas as actuacións administrativas que, no seu caso, deriven. A lexitimación para o tratamento baséase no cumprimento dunha tarefa de interese público ou o exercicio de poderes públicos segundo as normas de rango legal recollidas no apartado “normativa aplicable”, dispoñible na ficha de procedemento en https://sede.depo. gal. Os datos persoais recollidos neste procedemento serán obxecto de comunicación ás administracións públicas no exercicio das súas propias competencias ou cando sexa necesario para que a cidadanía poida acceder de forma integral á información relativa a unha materia. As persoas interesadas poderán acceder, rectificar e suprimir os seus datos, así como exercitar outros dereitos ou revogar o consentimento segundo o previsto en https://depo.gal/proteccion-de-datos/exercicio-de-dereitos.